Grethe Kausland

Barnestjerne

Kausland ble landskjent allerede som barn under artistnavnet «lille Grethe».  Som åtteåring gjorde hun sin første plateinnspilling på bakgrunn av en radiooverført amatørkonkurranse. Sangen var «Teddyen min» (Melodi og tekst av Åsta Hjelm), som solgte i over 100 000 eksemplarer. Sangen «Cowboyhelten» («Einar, du er min aller beste venn!») (også melodi og tekst av Åsta Hjelm) er også blant hennes mest kjente. Innen hun fylte tolv hadde barnestjernen sunget inn tolv grammofonplater.
Hun hadde hovedrollen i Ivo Caprinos første spillefilm Ugler i mosen fra 1959, og spilte også i enkelte av de danske familiefilmene om Far til fire.
I 1964 reiste Kausland Norge rundt sammen med Jens Book-Jenssen, Kurt Foss, Reidar Bø, Torhild Lindahl, Ivar Medaas, Herman Berthelsen og trekkspilleren Olav Wernersen på revyturnén Pop alt i hop.

Samarbeid med Dizzie Tunes

Kausland hadde i mange år et nært samarbeid med revygruppen Dizzie Tunes og spilte inn flere spillefilmer og TV-serier. Sammen med Dizzie Tunes representerte hun også Norge flere ganger i Montreux, og vant blant annet både gullrosen og bronserosen.

Melodi Grand Prix

I 1972 representerte Kausland Norge i Eurovision Song Contest med sangen «Småting» sammen med Benny Borg. Samme år opptrådte hun sammen med Eva Rydberg i Lennart Hylands norsk-svenske «hōrna» Morokul som duoen Evagrethe. Hun fikk prisen for beste kvinnelige artist under Spellemannprisen 1978 for disco-albumet A Taste of....
Kausland gjorde seg også bemerket i både Norge og Sverige med sine imitasjoner, blant annet av Sammy Davis jr., Diana Ross, Lill Lindfors, Dag Frøland, Tina Turner, Billie Holiday mfl.

Suksesser

I 1993 opptrådte hun i Robin Archers og Rodney Fischers show, A Star Is Torn, hvor hun portretterte ni tragiske kvinneskjebner innen populærmusikken: Bessie Smith, Helen Morgan, Billie Holiday, Edith Piaf, Judy Garland, Marie Lloyd, Marilyn Monroe, Dinah Washington og Janis Joplin. Det var en helkveld énkvinnesopptreden, først 45 ganger på Rogaland Teater i Stavanger) (1993), deretter på Victoria Teater i Oslo (1995). 
Foruten forestillingene med Dizzie Tunes, gjorde hun også suksess i andre forestillinger:  «I blanke messingen» sammen med blant annet Sven Nordin og Tommy Steine, og musikalen «Billy».

Sykdom, død og jazzplate

Sommeren 2007 skulle Kausland sette opp kabareten «Kauspaus» sammen med Ole Paus, men forestillingen måtte avlyses på grunn av kreftsykdommen. 
16. november 2007 døde hun av kreft, 60 år gammel. Hun etterlot seg to voksne barn og tre barnebarn. En rekke kulturpersonligheter deltok i begravelsen. Ole Paus sang salmen «O bli hos meg», Laila Dalseth sang «God bless the child», og Sven Nordin leste opp fra skriften «Størst av alt er kjærligheten». Hun er gravlagt på Vestre gravlund.
I november 2008, ett år etter hennes død, ble Kauslands eneste jazzplate Jazz My Way utgitt. Denne platen ble utgitt som en hyllest til Kauslands store jazztalent.

Annet

Grethe Kausland var gift med gitarist og tidligere fylkeskultursjef i Vestfold, Halvard Kausland (1945–2017).
På TV Vestfold var hun programleder for Grethe på tvers.

Utmerkelser

Kausland har mottatt en rekke utmerkelser for sin scenekunst i Norge. Foruten Spellemannprisen, har hun blant annet fått Telemarks Gledespreders pris, Leonardstatuetten (1991) og Leif Justers ærespris (1985). Hun ble utnevnt som æresmedlem av Norsk Skuespillerforbund i 2007, og har mottatt Vestfold fylkeskommunes kunstnerpris. Hun ble tildelt hedersprisen under Komiprisen 2004.